MONO ไตรมาสแรกฟื้นคืนชีพ! ลุ้นทั้งปีเทิร์นอะราวด์
MONO ไตรมาสแรกฟื้นคืนชีพ! พลิกมีกำไร 23 ล้านบาท ลุ้นทั้งปีเทิร์นอะราวด์ รับเม็ดเงินโฆษณาดิจิตอลทีวีฟื้นตัว-ค่าเฉลี่ยอัตราค่าโฆษณาพุ่ง-รายได้คอนเทนท์ถ่ายทอดการแข่งขันกีฬาบาสเกตบอลหนุน โบรกฯ แนะ "ซื้อ" อัพไซต์เหลือเพียบ
16 พ.ค. 2560

“ข่าวหุ้นธุรกิจออนไลน์” ได้ทำการสำรวจข้อมูลบทวิเคราะห์ของ บริษัท โมโน เทคโนโลยี จำกัด (มหาชน) หรือ MONO หลังประกาศผลการดำเนินงานประจำไตรมาส 1/60 พลิกมีกำไรสุทธิ 23.15 ล้านบาท จากปีก่อนขาดทุนสุทธิ 80.18 ล้านบาท หลังเม็ดเงินโฆษณาทีวีดิจิตอลฟื้นตัว
ขณะที่นักวิเคราะห์มองว่า กำไรในไตรมาส 2/60 จะปรับตัวดีขึ้นต่อเนื่อง ซึ่งเป็นช่วงไฮซีซั่นสำหรับธุรกิจสื่อ และคาดว่าบริษัทจะมีรายได้เพิ่มขึ้นจากคอนเทนท์การแข่งขันกีฬาบาสเกตบอล “GSB TBL 2017” ซึ่งเป็นผู้ถือลิขสิทธิ์ถ่ายทอดสดจัดการแข่งขันตลอดทั้งปีนี้ ดังนั้นจึงมองว่าปีนี้บริษัทจะพลิกกลับมาเป็นกำไร ซึ่งหนุนด้วยการฟื้นตัวของเม็ดเงินโฆษณาดิจิตอลทีวี และค่าเฉลี่ยอัตราค่าโฆษณาที่สูงขึ้น
ขณะที่ราคาหุ้น MONO ล่าสุดปิดตลาดวานนี้ (15 พ.ค.) อยู่ที่ 3.40 บาท ลบ 0.04 บาท หรือ 1.16% มูลค่าซื้อขาย 23.76 ล้านบาท โดยราคาหุ้นยังมีอัพไซด์จากราคาเป้าหมายที่นักวิเคราะห์ให้ที่ 4.20 บาท อยู่ 23.53%
โดย นายนวมินทร์ ประสพเนตร ผู้ช่วยประธานกรรมการและประธานเจ้าหน้าที่การตลาด MONO เปิดเผยว่า แผนการดำเนินงานในปี 2560 คาดจะมีรายได้และกำไรสุทธิเติบโตต่อเนื่องจากปี 2559 หลังจากผ่านจุดต่ำสุดแล้ว เนื่องจากปัจจุบันช่อง Mono29 มีฐานเรตติ้งที่เติบโต ส่งผลให้มีรายได้จากค่าโฆษณาที่เพิ่มขึ้นอย่างต่อเนื่อง
นอกจากนี้ ในปี 2560 บริษัทตั้งเป้าช่อง Mono29 จะมีเรตติ้งติดอันดับ 3 ซึ่งล่าสุดวันหยุดยาวในช่วงเทศกาลปีใหม่ช่องดังกล่าวมีเรตติ้งพุ่งขึ้นอันดับ 3 แซงเวิร์คพ้อยท์ โดยบริษัทส่งภาพยนต์และซีรี่ย์ดังเพื่อเอาใจฐานผู้ชมอย่างต่อเนื่อง นอกจากนี้ บริษัทยังวางแผนเตรียมหนังฟอร์มยักษ์ที่สดและใหม่ ประกอบกับซีรี่ย์ใหม่ๆ จากทั่วโลกมาเสริมทัพตลอดทั้งปี เช่น ละครซีรีย์ฟอร์มยักษ์ ตำนานสมเด็จพระนเรศวร เดอะซีรี่ย์ เป็นต้น

ด้านนักวิเคราะห์ บล.ทิสโก้ แนะนำ “ซื้อ” MONO ราคาเป้าหมาย 4.20 บาท/หุ้น โดย MONO ประกาศกำไรสุทธิไตรมาส 1/60 ที่ 23 ล้านบาท ดีตามคาดพลิกจากขาดทุนในไตรมาส 1/59 ที่ 80 ล้านบาท และไตรมาส 4/59 ที่ขาดทุน 192 ล้านบาท จากเป็นช่วงไว้อาลัย
สำหรับรายได้รวมไตรมาส 1/60 เพิ่มขึ้นอยู่ที่ 637 ล้านบาท (เพิ่มขึ้น 30% จากปีก่อน, เพิ่มขึ้น 62% จากไตรมาสก่อน) โดยรายได้หลักที่เพิ่มขึ้นมาจากกลุ่มให้บริการสื่อโฆษณาโดยเฉพาะทีวีดิจิตอลเพิ่มขึ้น 68% จากปีก่อน (สัดส่วนรายได้ 58%) จากเรตติ้ง 18 ชม. ที่เพิ่มขึ้นต่อเนื่อง ณ  มี.ค.17 อยู่ที่ 0.822 เพิ่มขึ้น 28% จาก มี.ค.16 อยู่ที่ 0.642 และล่าสุดเดือน เม.ย.17 อยู่ที่ 0.897 จึงทำให้มีการปรับค่าโฆษณาเพิ่มขึ้นได้
ปัจจุบันขายที่อัตราค่าโฆษณา 26,000 บาท/นาที เพิ่มขึ้นจากปีที่ผ่านมาเฉลี่ยที่ประมาณ 23,000 บาท/นาที สำหรับรายได้ธุรกิจให้บริการผ่านมือถือ (MVAS) ลดลง ลดลง 8% จากปีก่อน (สัดส่วนรายได้ 33%) เนื่องจากพฤติกรรมการใช้ sms ที่ลดลง การบริหารควบคุมต้นทุนและค่าใช้จ่ายทำให้มีอัตราเพิ่มขึ้นเล็กน้อย 8% จากปีก่อน
ขณะที่รายได้รวมมีอัตราที่เพิ่มขึ้นมากกว่า ส่งผลให้อัตรากำไรจากการดำเนินงานเพิ่มขึ้น 8.3% จาก -9.4% จากปีก่อน
ทั้งนี้ฝ่ายวิจัยมองว่า แนวโน้มกำไรเพิ่มขึ้นต่อเนื่องในไตรมาส 2-3 เนื่องจากเป็นช่วง high season การใช้จ่ายโฆษณาของเอเจนซี่ ฝ่ายวิจัยยังคงประมาณการเดิมคาดอัตราค่าโฆษณาปี 2560-2561 เฉลี่ยอยู่ที่ 27,800 บาท/นาที และ 31,800 บาท/นาที คำนวณแบบอนุรักษ์นิยมจาก CPRP ที่ 20,000 บาท/นาที และจากเรตติ้งที่เพิ่มขึ้นต่อเนื่อง
ขณะเดียวกันคาดรายได้เพิ่มขึ้นจากคอนเทนท์การแข่งขันกีฬาบาสเกตบอลที่ได้ร่วมกับธนาคารออมสิน “GSB TBL 2017” จัดการแข่งขันตลอดทั้งปีนี้กว่า 4 League ใหญ่และย่อย บริษัทคาดรายได้สปอนเซอร์จากกีฬาปีนี้ราว 200 ล้านบาท 
สำหรับงบลงทุนผลิตรายการและภาพยนตร์รวมถึงการซื้อคอนเทนท์หนังและซีรีย์ใหม่ในปี 2560 นี้ที่ 1,000 ล้านบาท เพิ่มขึ้นจากปีที่ผ่านมา 900 ล้านบาท คาดกำไรสุทธิปี 2560-2561 เพิ่มขึ้นจากคาดการณ์เดิม 26% และ 17% ตามลำดับ หรือกำไรสุทธิอยู่ที่ 230 ล้านบาท และ 346 ล้านบาท ตามลำดับ
 
ขณะที่นักวิเคราะห์ บล.บัวหลวง แนะนำ “ซื้อเก็งกำไร” MONO ราคาเป้าหมาย 4.20 บาท/หุ้น โดยคาดกำไรจะมีแนวโน้มปรับตัวดีขึ้นในไตรมาส 2/60 ซึ่งได้แรงหนุนจากการฟื้นตัวของธุรกิจบริการเสริมบนโทรศัพท์เคลื่อนที่, ต้นทุนคอนเทนต์ที่ทรงตัวและอัตราค่าโฆษณาที่ปรับตัวเพิ่มขึ้นสำหรับดิจิตอลทีวีช่อง MONO
ดังนั้นฝ่ายวิจัยประมาณการกำไรหลักในเบื้องต้นอยู่ที่ 80-90 ล้านบาทสำหรับในไตรมาส 2/60 พลิกกลับเป็นกำไรจากปีก่อน และเพิ่มขึ้น 160-190% จากไตรมาสก่อน โดยฝ่ายวิจัยคาดอัตรายอดจองเวลาโฆษณาทีวีอยู่ที่ประมาณ 80% ในไตรมาส 2/60 เทียบกับ 60% ในไตรมาส1/59 อีกทั้งฝ่ายวิจัยยังคาดว่าอัตราค่าโฆษณาดิจิตอลเฉลี่ยอยู่ที่ 24,000 บาทต่อนาที เพิ่มขึ้น 20% จากปีก่อน และ 9% จากไตรมาสก่อน
ทั้งนี้ฝ่ายวิจัยเชื่อว่ากำไรไตรมาส 1/60 เป็นจุดเริ่มต้นของแนวโน้มขาขึ้น โดยในไตรมาส 2/60 ผู้ประกอบการดิจิตอลทีวีจะได้รับผลบวกจากปัจจัยด้านฤดูกาล และจำนวนผู้ชมที่แข็งแกร่ง รวมถึงเรตติ้งที่ยังรักษาระดับได้อย่างดี
โดยเรตติ้งผู้ชมช่อง MONO ยังคงรั้งอันดับสองในบรรดาผู้ประกอบการดิจิตอลทีวีน้องใหม่และยังมี CPRP ต่ำที่สุดอยู่ที่ 19,000 บาทต่อ 30 วินาทีสำหรับปี 2560 ดังนั้นเรตติ้งที่ปรับตัวเพิ่มขึ้นจะช่วยให้อัตราค่าโฆษณาเฉลี่ยของ MONO ปรับตัวเพิ่มขึ้นได้เพิ่มเติม
นอกจากนี้ เมื่อวันที่ 6 พ.ค. ที่ผ่านมาผู้ให้บริการอินเตอร์เน็ต 3BB ประสบปัญหาด้านเทคนิคซึ่งทำให้ลูกค้าไม่สามารถใช้งาน Google หรือ YouTube ได้ โดยล่าสุด 3BB ประกาศชดเชยให้แก่ลูกค้า 3BB โดยการให้รับชม MONOMAXX (Video on Demand) ฟรีเป็นเวลา 1 เดือน
ดังนั้นจึงคาดว่า MONO จะได้รับประโยชน์จากยอดขาย MONOMAXX ที่สูงขึ้น และการเยียวยาดังกล่าวจะเป็นโอกาสอันดีแก่ MONO ในการขยายฐานลูกค้า MONOMAXX ผ่านทางลูกค้า 3BB